正曜
作者：崔敦禮
朝代：宋

paragraphs: 若有人兮水中央，魚鱗衣兮白蜺裳。
荃橈兮桂旗，欲女迎兮風薄之。
神之駕兮兩龍，驂白黿兮蛟螭從。
朝余陟兮三山，夕濟兮牛渚。
神不來兮夷猶，使我心兮苦復苦。
濯纓兮姑溪，結佩兮采石。
誠不已兮幽通，信不墜兮物格。
若有臨兮風颾颾，作莫雨兮愁江臯。
神交兮意接，來不言兮去無迹。
倏雨歇兮雲收，山青青兮水悠悠。